Wo'n i am 5i am Morge in irgend emne Kaff an dr Panamericana us em Bus usgschtiege bi, han i sofort gwüsst, dass i gfunde ha, was i gsuecht ha!  Es isch zwar no dunkel gsi, und  s'menscheleere Kaff het au nid grad wie s'Paradies usgseh. Aber dr warmi Wind vo knapp 20º und s'Salz in dr Luft händ ziemlich uf summerlichs Badevergnüege hiedütet.  E Schtund schpöter bin i denn in Punta Sal acho. E leeri Schtrooss mit es paar leere Hotels und leere Bungalows, drhinter dr leeri Schtrand und dr wyti Pazifik, drüber d'Sunne und dr blaui Himmel. Das isch am Morge früeh so gsi und het sich au über e Nomittag bis z'Obe nid würklich gänderet. Es isch definitiv grad nid Saison. Und abgseh vo de Wuchenänd isch do praktisch niemer z'Gascht. Mir isch es no so rächt gsi. Ich ha'n es schmucks Zimmer im ene schmucke Hospedaje diräkt am Schtrand gha. Und dä 3km langi Sandschtrand han i mit 3 bis 5 andere Lüt müesse teile.  Mis Läbe het sich für 3 Täg reduziert uf Sünnele, Plansche, Ässe, Schloofe und Läse. Und die Aktivitäte händ sich - abgseh von emne churze Spaziergang am Strand - uf sehr begränztem Ruum abgschpielt. Es isch gsi wie "Mikado": jo nüt bewege!    Aber nach 3 Täg han i  erschtuunlicherwys doch au chli gnueg gha vom Fuul-Sy. Und so bin i wyter nach Tumbes, dr nördlichschte Stadt vo Peru. Die 80km sind für e Bus offebar z'viel gsi. Er het unterwägs dr Geischt ufgeh. Aber bald isch dr nöchschti verbycho, wo uns Gschtrandeti ufgablet und nach Tumbes brocht het.  Ich bi vor 8 Mönet scho mol churz do gsi. Und scho denn han i gmerkt, dass es in däm Städtli absolut nüt z'tue oder z'gseh git. Und drum gang i, sobald i morn mini Kontaktlinse becho ha, wyter nach  Ecuador. Ich ha nämlig dr Fehler gmacht, dass i in miner Langwyli neui Linse poschtet ha. Und das heisst do halt: bschtelle und 2 Täg warte...